钦定古今图书集成/明伦汇编/氏族典/第598卷 > 《郑樵通志》 > 宇文贵
## 钦定古今图书集成/明伦汇编/氏族典/第598卷 > 《郑樵通志》 > 宇文贵

按《周书宇文贵传》，“贵字永贵，其先昌黎大棘人也，徙
居夏州。贵母初孕贵，梦有老人抱一儿授之曰：‘赐尔
是子，俾寿且贵。及生，形类所梦，故以永贵字之。正光
末，破六汗拔陵，围夏州，刺史源子雍婴城固守，以贵
为统军救之。前后数十战，军中咸服其勇。后送子雍
还。元颢入洛，贵焚河桥，力战有功，加征虏将军，封革’”
融县侯。从魏孝武西迁，进爵化政郡公。贵善骑射，有
将率才，太祖又以宗室，甚亲委之。三年，进车骑大将
军、仪同三司，与独孤信入洛阳，进侍中，历夏、岐二州
刺史。贵表请于梁州置屯田，数州丰足。废帝三年，诏
贵代尉迟迥镇蜀。蜀人多盗，贵乃召任侠杰健者，署
为游军二十四部，令其督捕，由是颇息。孝闵帝践阼，
进位柱国。武成初，进封许国公，历大司徒，迁太保。贵
好音乐，耽奕碁，留连不倦，然好施爱士。天保之末，使
突厥迎皇后。天和二年，还至张掖，薨。赠太傅，谥曰穆。